Lišov (okres Krupina)

Lišov je obec na Slovensku v okrese Krupina.

 Polohopis 
Malá obec rozprestierajúca sa na najjužnejších výbežkoch  Štiavnických vrchov. Obec patrí medzi typicky hontianske, dodnes sa tu zachovalo množstvo zvykov a tradícií. Je tu obľúbené pestovanie viniča a výroba vína.

 Obyvateľstvo 
 226 (31. december 2018)

Zloženie obyvateľstva k 1. januáru 2009
 spolu obyvateľov – 259
 z toho ženy – 133
 z toho muži – 126 
 deti do 18 r. – 61

 Dejiny 
Na území dnešnej obce Lišov bolo osídlenie v neolite – bolo tu sídlisko lengyelskej a potiskej kultúry, sídlisko a popolnicové pohrebisko lužickej kultúry z mladšej doby bronzovej. Obec sa spomína v rokoch 1235–1270 ako zemiansky majetok. Staré a cudzojazyčné pomenovania obce boli: Lysou (1235–1270), (1360), Liyso (1286), Lysso (1311), Lyzow (1338), Lyssowa (1497), Lisow (1773); po maďarsky Lisó, Lissó. V 16. storočí patrila hradu Levice, v 17. storočí Pálfiovcom, v 18. storočí Esterházyovcom, v 16.-20. storočí tu mali majetky Schoellerovci. V roku 1554 ju prepadli Turci. V roku 1715 mala mlyn a 76 domácností, v roku 1828 mala 33 domov a 197 obyvateľov. Zaoberali sa poľnohospodárstvom a vinohradníctvom. Za I. ČSR pre nedostatok pracovných príležitostí značné vysťahovalectvo. JRD založili v roku 1952, v niektorých prevádzkarniach vyrábali košíky.

 Kultúra a zaujímavosti 
 Pamiatky 
 Evanjelický kostol, jednoloďová pravdepodobne neskorogotická stavba s pravouhlým ukončením presbytéria a vežou tvoriacou súčasť jej hmoty, z obdobia okolo roku 1590. Z najstaršieho obdobia sa dochoval južný portál v podobe lomeného oblúka. Kostol prešiel viacerými prestavbami, v rokoch 1671, 1776, 1856 a v roku 1869, keď bola postavená veža a získal súčasnú historizujúcu podobu. V roku 1922 bol inštalovaný súčasný organ. Hlavná fasáda je trojosová, na bočných stranách sa nachádzajú niky, stredný rizalit vystupuje do hmoty veže, ktorá je ukončená ihlancovou helmicou. Nárožia fasády sú ukončené dekoratívnymi vežicami. 

 Zaujímavosti 
V strede obce sa nachádza pomník sovietskym vojakom padlým pri oslobodzovaní obce, do ktorého je text napísaný v azbuke. Je to údajne prvý pomník postavený v Československu po vojne. V súčasnosti pamätné miesto skrášľuje vstupná brána s pergolou a oddychovým miestom.

Ďalšou zaujímavosťou je mierne mineralizovaný prameň v dolnej časti obce, v minulosti využívaný hlavne na pranie. V súčasnosti je nad prameňom vybudovaný prístrešok na zachovanie historickej pamiatky.

V dedine nájdete aj miestne múzeum, ktoré Vás vráti do doby jednoduchého dedinského života z minulosti.

Za miestnu pamätihodnosť boli vyhlásené aj kamenné obydlia, ktoré sú do dnes funkčné. Po vstupe do týchto pivníc vás zavalí vlna úžasu a emócií nad mohutnosťou a precíznosťou kamenného obydlia.

Za pozornosť stojí lišovský cintorín, kde sa nachádzajú aj náhrobné kamene, ktoré boli vlastnoručne vyrobené domácimi kamenármi. Vedľa cintorína je novopostavený dom smútku, ktorý je situovaný do panorámy obce a dokonale splýva s prostredím.

 Osobnosti obce 
 Rodáci 
 Ján Madlen (* 1918 – † 1981), lesnícky muzeológ, pedagóg
 Pavol Uhrin (* 1924 – † 1987), pedagóg a výskumný pracovník

 Referencie 

 Iné projekty 

 Externé odkazy 

 Najkrajší kraj- turistické atrakcie v obci


Kategória:Obce okresu Krupina